Kim Edberg Andersen (NB), 2023-12-19:
Tak for det, formand.
Hvem skulle have troet, at Nye Borgerlige skulle bære julefreden ind i Folketinget?
Det venter vi lige med, og så tager vi det, der kommer inden julefreden, først.
Der er nogle teknikaliteter i det her, som vi også nævnte ud på natten i torsdags – lige der omkring kvart i to.
Et borgerforslag er jo skrevet under i den form, det har, og derfor hjælper det jo ikke, at hr. Christian Friis Bach får en god idé og omformulerer det, og at så er det stadig væk et borgerforslag.
Der må hr. Christian Friis Bach ud og finde nogle underskrifter igen.
Så man skulle have trukket det her forslag tilbage og hjulpet de mennesker, der har stillet det, og så fremsat det igen og set, om man kunne få underskrifter.
Det var den ene ting.
Det er et voldsomt ensidigt forslag, som godt nok i bemærkningerne nævner, at Hamas også er til stede i konflikten, men som udelukkende fordømmer krigsforbrydelser.
Det ved vi ikke noget om, så det kan vi heller ikke skrive.
Territoriet er rigtigt, og det er Israel.
Det er dybest set
det, vi kan bakke op om som Folketing.
Der skulle hr. Christian Friis Bach i stedet for at komme med den her sang om, at han vil hjælpe mennesker, have ringet de her mennesker op og spurgt, om man ikke skulle prøve at lave et nyt, som rent faktisk har gang på jord i Folketingssalen.
Men hr. Christian Friis Bach svinger sig op i de høje lianer.
Det gør han, hver gang han kommer på talerstolen.
Det er altid dejligt og forfriskende at se en radikal, som overhovedet ingen sans har for verden omkring sig.
Det er der ikke noget nyt i, men hr. Christian Friis Bach tager det alligevel til nye højder.
Skal vi ikke sige, at i sin essens er Hamas en terrororganisation, som har ét formål, altså antisemitisme?
De vil slå jøderne ihjel.
Det er det.
Det synes hr. Christian Friis Bach er en fantastisk organisation, for det er jo en, hr. Christian Friis Bach gentagne gange har stået og forherliget heroppe, hvor han har sagt, at det jo bare er nogle mennesker, som folk misforstår hvad mener.
Når de 1.400 mennesker tager ind og voldtager og skærer brysterne af kvinder og spiller fodbold med dem, er det bare, fordi de er nogle stakkels misforståede mennesker.
Det er det ikke, hr. Christian Friis Bach.
Det er mennesker, der vil slå jøder ihjel.
Hvordan kan hr. Christian Friis Bach så være i tvivl om og ikke forstå, at et Folketing, som alligevel en gang imellem bevæger sig udenfork, som nogle af os gør, hr. Christian Friis Bach, og ser, hvad der sker, og ser de bevæbnede vagter og plaketten for Dan Uzan, overhovedet ikke kan bakke op om noget, som i sin essens vil være at bakke op om Hamas og antisemitismen, altså retten til at slå jøder ihjel?
Det er jo det, vi skal bekæmpe, hr. Christian Friis Bach.
Det var også det, vi skulle bekæmpe i anden verdenskrig, hvor hr. Christian Friis Bach ville være blevet kaldt Chamberlain og have lavet den her appeasement.
Vi lukker øjnene og vender den anden kind til.
Så går det nok.
Vi snakker lidt med dem.
Hamas ville løbe rundt med sedlerne og sige: Se, det gik rigtig godt, og nu tager vi Israel først.
Og hr. Christian Friis Bach ville sige: Ja, ja, så er der i hvert fald ikke Israel tilbage.
Så tager de det næste land, og hr. Christian Friis Bach ville stå lige så glad, som Radikale også gjorde under anden verdenskrig.
Altså, vi har en Scavenius i Folketinget, og vi har Radikale i Folketinget, og desværre vil jeg sige, at dem, der ikke har lært af historien, er De Radikale.
Mine andre kolleger herinde fra venstrefløjen forstår jeg godt hvor kommer fra.
De har en forkærlighed for mennesker, som lider nød.
Det kan man jo godt have, men virkeligheden er også bare nogle gange, at hvis man skal have fjernet ting som Hamas, som har siddet i Gazastriben siden 2006 med befolkningens velsignelse, gør man det altså ikke ved at sende julebreve til dem.
Det gør man ikke.
Man gør det ikke ved at sende flere penge derned, så de kan sende endnu flere raketter med faste tidsintervaller ind over Israel, hvilket vi alle sammen har glemt at fortælle om i dag.
Palæstinenserne har heller ikke opført sig pænt.
Det har israelerne bestemt heller ikke, hvilket Enhedslisten også fremførte.
Selvfølgelig har de ikke det.
Men intet – intet – berettiger, at 1.400 mennesker går ind og slår uskyldige ihjel, bare fordi de synes, at de har lov, at det jo er jøder, og at det må man gerne.
Er det ikke rigtigt, hr. Christian Friis Bach?
Det er ikke i orden.
Men vi ved ikke noget om, at der er sket forbrydelser.
Det skal vi have undersøgt, og det har vi på plads.
Så bliver virkeligheden også bare, hr. Christian Friis Bach – og det var ikke manden, jeg sagde var dum, men det var det, der kom ud af munden på ham, som jeg mente var fordummende for befolkningen – at det er fordummende, når hr. Christian Friis Bach står heroppe og siger, at hvis vi bare siger til dem, at de har været slemme, kommer de nok selv ned til krigsforbryderdomstolen.
Det er ikke sådan, det fungerer.
Nej, der slog man det ned med magt.
Man slog de tåbelige idéer ned med magt.
Man slog ideologien ned med magt, og så tog man et opgør med dem og fjernede dem, man ikke kunne lide.
Lige pludselig endte det med, hr. Christian Friis Bach, at vi ikke alle sammen blev nazister, som påstanden er.
Vi blev demokrater, og siden anden verdenskrig har vi levet et fantastisk liv heroppe.
Som hr. Morten Messerschmidt sagde, var Gaza også et fantastisk sted engang, lige indtil en organisation, som kun er sat i verden for at udslette jøderne, fik sine klamme fingre i det.